Muça abia un fijo cauallero, et era mui buen mancebo, et avia nombre Abelaçin; et un dia estando en Merida, dixole: «Padre, señor, ¿porque avedes vos tan grant sabor que yo nunca mas vala?» Et Muça le dixo: «Ay fijo, quanto tu saues, tanto dixiste, et bien dixiste agora palabra de home moço, quando dixiste que yo non queria que tu mas valiesses; que bien saue Dios que non ay home en el mundo que io tan bien andante quisiera ver como á ti, nin que io tanto ame».